LIETUVOS BANKO VALDYBA

NUTARIMAS

Dėl tam tikrų dydžių, nustatytų Lietuvos Respublikos draudimo įstatyme, indeksavimo

2022 m. birželio 2 d. Nr. 03-86

Vilnius

Vadovaudamasi Lietuvos Respublikos Lietuvos banko įstatymo 42 straipsnio 4 dalies 1 punktu, Lietuvos Respublikos draudimo įstatymo 222 straipsniu ir atsižvelgdama į Europos Komisijos 2021 m. spalio 19 d. pranešimą Nr. 2021/C 423/12 apie Europos Parlamento ir Tarybos direktyvoje 2009/138/EB dėl draudimo ir perdraudimo veiklos pradėjimo ir jos vykdymo (Mokumas II) nustatytų sumų koregavimą atsižvelgiant į infliaciją, Lietuvos banko valdyba n u t a r i a:

1.	Patvirtinti šiuos indeksuotus dydžius:

1.1.	indeksuoti didelę draudimo riziką apibrėžiantys dydžiai, Draudimo įstatymo 10 straipsnio 2 dalies 1 ir 2 punktuose išreikšti eurais:

1.1.1.	draudėjo balanse nurodyto turto vertė yra ne mažesnė kaip 6 600 000 eurų;

1.1.2.	draudėjo pardavimo grynosios pajamos per ataskaitinius finansinius metus yra lygios arba viršija 13 600 000 eurų;

1.2.	indeksuota minimalaus kapitalo reikalavimo absoliuti mažiausioji riba, Draudimo įstatymo 40 straipsnio 4 dalies 1–4 punktuose išreikšta eurais:

1.2.1.	2 700 000 eurų – draudimo įmonės, vykdančios ne gyvybės draudimo veiklą, įskaitant priklausomas draudimo įmones;

1.2.2.	4 000 000 eurų – draudimo įmonės, vykdančios gyvybės draudimo veiklą, įskaitant priklausomas draudimo įmones;

1.2.3.	4 000 000 eurų – draudimo įmonės, vykdančios bent vienos iš Draudimo įstatymo 7 straipsnio 3 dalies 10–15 punktuose nurodytoms draudimo grupėms priklausančios draudimo rizikos draudimo veiklą;

1.2.4.	3 900 000 eurų – perdraudimo įmonės, išskyrus priklausomas perdraudimo įmones, kurių minimalus kapitalas negali būti mažesnis kaip 1 300 000 eurų.

2.	Nustatyti, kad šis nutarimas įsigalioja 2022 m. spalio 19 d.

Valdybos pirmininkas	Gediminas Šimkus